钦定古今图书集成/明伦汇编/氏族典/第327卷 > 《汉书》 > 《高祖本纪赞》
## 钦定古今图书集成/明伦汇编/氏族典/第327卷 > 《汉书》 > 《高祖本纪赞》

赞曰：“《春秋晋史》蔡墨有言：‘陶唐氏既衰，其后有刘累，
学扰龙事，孔甲，范氏其后也。而大夫范宣子亦曰：祖
自虞以上为陶唐氏，在夏为御龙氏，在商为豕韦氏，
在周为杜氏。晋主夏盟，为范氏。范氏为晋士师。鲁文
公世奔秦，后归于晋，其处者为刘氏。刘向云：‘战国时，
刘氏自秦获于魏，秦灭魏，迁大梁，都于丰，故周市说’’”
雍齿曰：“丰故梁徙也。”是以颂高祖云。《汉帝本系》，出自
唐帝，降及于周，在秦作刘，涉魏而东，遂为丰公。丰公
盖太上皇父，其迁日浅，坟墓在丰鲜焉。及高祖即位，
置祠祀官，则有秦晋、梁、荆之巫，世祠天地，缀之以祀岂不信哉！由是推之，汉承尧运，德祚已盛，断蛇著符，
旗帜尚赤，协于火德，自然之应，得天统矣。